Duisende van 2 Kaapse nedersettings verskuif vir veiligheid | Netwerk24
Deur Marelize Barnard 29 Maart 2020 20:26
Inwoners van twee van Kaapstad se dig bewoonde woonbuurte, Dunoon en Kosovo, gaan verskuif word na tydelike alternatiewe blyplek om te keer dat die koronavirus hier onder inwoners maai.
2 000 van die 5 500 huishoudings in die Kosovo-nedersetting gaan as ’n saak van dringendheid verskuif word sodra tydelike wooneenhede verkry is.
Tertius Simmers, die Wes-Kaapse LUR vir gesondheid, het Sondag gesê daar sal veral gefokus word op bejaarde en gestremde mense omdat hulle die kwesbaarste inwoners is.
In die geval van Dunoon sal mense tydelik na ’n stuk grond verskuif word wat aan die provinsiale regering behoort.
Daar sal met die Kaapstadse metro saamgewerk word om die verskuiwing te help bewerkstellig.
Simmers het kommentaar gelewer nadat Lindiwe Sisulu, minister van menslike nedersettings, aangekondig het Dunoon en Kosovo moet minder mense hê en dat inwoners tydelik verskuif moet word.
Sisulu het Saterdag gesê omdat informele nedersettings ’n hoë digtheid van mense het, kan die Covid-19-pandemie maklik hier posvat, en sal die regering noodgedwonge van dié mense op ander plekke moet hervestig.
Sisulu het gesê altesame 29 digbevolkte informele nedersettings is oor die land heen geïdentifiseer waar die virus vinnig kan versprei.
Simmers het gesê daar sal binne die volgende paar dae met die inwoners kontak gemaak en aan hulle verduidelik word hoe die proses gaan werk.
Meer oor: Dunoon | Kosovo | Covid | Korona
Hervestiging uit townships dalk nodig weens Covid-19
Waterhouers in plattelandse gebiede, by taxi-staanplekke
Water en sanitasie vir mense in hoërisiko-gebiede